Sangeres sterf: 'Sy wou by God wees' | Maroela Media
Bronwyn Doherty-Roos. Foto: Facebook
Bronwyn Doherty-Roos se grootste droom was om die Here te sien en hemel toe te gaan.
Dié sangeres was Donderdagoggend in 'n motorongeluk tussen De Rust en Oudshoorn betrokke toe haar motor gerol het terwyl sy na 'n vertoning op pad was.
"Bronwyn het verby gegaan (sic) en die mense agter haar sê net toe sy langs die kar is, besluit hy om ook verby te gaan, stamp haar op die kant, haar kar rol en syne ook," het Mara Doherty, Bronwyn se ma, op Facebook geskryf.
Doherty-Roos het na die ongeluk Vrydag 'n laerugwerweloperasie in die Bay View-hospitaal in Mosselbaai ondergaan. Sy is Maandagoggend aan 'n bloedklont oorlede. Volgens Doherty-Roos se ma was mense mal oor haar. "Sy het altyd uit haar pad gegaan vir mense. Mense gehelp waar sy kon."
Dié 42-jarige sanger, wat volgens haar ma op 15-jarige ouderdom haar hart vir die Here gegee het, se toekomsplanne was om in alles wat sy aanpak suksesvol te wees. "Sy was 'n tipe 1-diabeet, maar dit het nie in haar pad gestaan nie."
Doherty-Roos was 'n veelsydige kunstenaar en het volgens haar biografie gehore van Bangkok, Thailand en die Tiffendell-ski-oord bekoor. Sy het ook gehore op Starlight Cruises se plesierbote met haar talent vermaak.
Volgens Doherty-Roos se ma het haar dogter verlede week gesê sy "kan nie wag om hemel toe te gaan nie". Sy wou weet of "dit reg met my is as sy voor my hemel toe gaan". "Sy het nie geweet wanneer die Here haar gaan kom haal nie. Maar toe Hy haar kom haal het, was haar droom bewaarheid om by Hom te wees."
musikant Oudtshoorn Wes-Kaap
God het `n geskrewe kontrak met die mens om 120 jaar hier te lewe – Hy kom haal nie mense nie.
My innige simpatie aan haar familie en vriende…
Wat 'n getuienis.
Alhoewel die ma 'n kind verloor het, het sy die troos haar kind is waar sy wou wees. Wonderlik om so 'n pad met die Here te stap.
Ek kon nog nooit rerig verstaan hoe 'n mens kan huil wanneer iemand gebore word en juig wanneer iemand sterf nie. Maar as iemand vir byna 30 jaar daarna hunker om by God te wees, en daardie persoon sterf, gaan daar inderwaarheid vir jou 'n liggie op en kan jy bly wees dat hààr wens uiteindelik bewaarheid is.. Dis menslik om hartseer te voel, maar dis logies om niè te treur, soos diè wat gèèn hoop het nie… My innige simpatie aan haar geliefdes. Mag julle vertroosting vind in die wonderlike herinneringe aan haar….